周易上經乾傳第一

王弼注

乾下乾上

乾元亨利貞初九濳龍勿用

文言備矣

九

二見龍在田利見大人

出濳離隱故曰見龍處於地上故曰在田德施周普居中

不偏雖非君位君之德也初則不彰三則乾乾四則或躍上則過亢利見大人唯二五焉

九三君子終

日乾乾夕惕若厲无咎

處下體之極居上體之下在不中之位履重剛之險上不

在天未可以安其尊也下不在田未可以寜其居也純脩下道則居上之德廢純脩上道則處下之禮曠故終日乾乾至于夕

惕猶若厲也居上不驕在下不憂因時而惕不失其幾雖危而勞可以无咎處下卦之極愈於上九之亢故竭知力而後免於

咎也乾三以處下卦之上故免亢龍之悔坤三以處下卦之上故免龍戰之災

九四或躍在淵

无咎

去下體之極居上體之下乾道革之時也上不在天下不在田中不在人履重剛之險而无定位所處斯誠進